CELEX: 52008XG1213(04)
Language: et
Date: 2008-11-20 00:00:00
Title: Nõukogu järeldused, 20. november 2008 , Euroopa digitaalse raamatukogu EUROPEANA kohta

13.12.2008   
            
            
               ET
            
            
               Euroopa Liidu Teataja
            
            
               C 319/18
            
         Nõukogu järeldused, 20. november 2008, Euroopa digitaalse raamatukogu EUROPEANA kohta
   (2008/C 319/07)
   EUROOPA LIIDU NÕUKOGU,
   ARVESTADES järgmist:
   
               —
            
            
               Euroopa digitaalse raamatukogu EUROPEANA ehk kogu Euroopa digitaalsele kultuurimaterjalile (raamatud, ajalehed, fotod, kinematograafia- ja audiovisuaalteosed, arhiividokumendid, muuseumieksponaadid, ehitusmälestised, arheoloogiline pärand jne) ühise mitmekeelse sidusjuurdepääsupunkti loomine annab suurepärase võimaluse liikmesriikide kultuuripärandi väärtustamiseks ning selle avamiseks kõikidele ühiskonnaliikmetele;
            
         
               —
            
            
               üldisemalt võttes on liikmesriikide kultuurimaterjali digiteerimine, sellele sidusjuurdepääsu tagamine ja digitaalne säilitamine äärmiselt tähtis kultuuripärandi väärtustamise, infosisu loomise dünaamilisuse ja uute sidusteenuste tekkimise seisukohast; sellega aidatakse kaasa kultuurile ja teadmistele juurdepääsu demokratiseerumisele ning infoühiskonna ja teadmistepõhise majanduse arengule.
            
         
               1.
            
            
               RÕHUTAB:
               
                           —
                        
                        
                           oma toetust eesmärkidele, meetmetele ja ajakavadele, mis on komisjoni 24. augusti 2006. aasta soovituse (1) alusel kehtestatud nõukogu 13. novembri 2006. aasta järeldustes kultuurimaterjali digiteerimise, sellele sidusjuurdepääsu tagamise ja digitaalse säilitamise kohta (2);
                        
                     
                           —
                        
                        
                           seda, kui oluline on teha infosisu digiteerimise, säilitamise ja kättesaadavaks tegemise valdkonnas tööd, mille juures järgitakse ühenduse ja rahvusvahelisi õigusakte intellektuaalomandi kohta.
                        
                     
         
               2.
            
            
               TERVITAB huviga:
               
                           —
                        
                        
                           Euroopa Parlamendi 27. septembri 2007. aasta resolutsiooni programmi „i2010: digitaalraamatukogud” kohta (3);
                        
                     
                           —
                        
                        
                           komisjoni 3. jaanuari 2008. aasta teatist Interneti-põhise loomingulise infosisu kohta ühtsel turul;
                        
                     
                           —
                        
                        
                           ning komisjoni 11. augusti 2008. aasta teatist „Euroopa kultuuripärand hiirekliki kaugusel — ELis kultuurimaterjali digiteerimisel, sellele sidusjuurdepääsu tagamisel ja selle digitaalsel säilitamisel tehtud edusammud” (4), milles rõhutatakse 2006. aastal esitatud komisjoni soovituse ja nõukogu järelduste rakendamisel saavutatud edusamme ning tuuakse samas välja, et liikmesriikides käimasolevate menetluste seis on liikmesriigiti oluliselt erinev.
                        
                     
         
               3.
            
            
               MÄRGIB rahuloluga, et:
               
                           —
                        
                        
                           Euroopa digitaalse raamatukogu EUROPEANA järkjärguline loomine on alanud, selle ilminguks on Madalmaade õigusele alluva fondi „Euroopa digitaalne raamatukogu” loomine 8. novembril 2007 ja prototüübi käivitamine 20. novembril 2008;
                        
                     
                           —
                        
                        
                           liikmesriigid, kultuuriasutused ja laiemalt võttes digiteerimise alal töötavad inimesed osalevad kultuurimaterjali digiteerimise, sellele sidusjuurdepääsu tagamise ja digitaalse säilitamise protsessis;
                        
                     
                           —
                        
                        
                           komisjon on toetanud kõnealust projekti ja digiteerimise protsesse üldisemalt, seda eelkõige programmi eContent+ ning teadusuuringute ja tehnoloogiaarenduse seitsmenda raamprogrammi raames ning luues 2007. aastal liikmesriikide eksperdirühma digiteerimise ja digitaalse säilitamise alal (5) ning 2006. aastal kõrgetasemelise eksperdirühma (6), samuti ka uurimistööde algatamise (7) kaudu;
                        
                     
                           —
                        
                        
                           raamatukogude, arhiivide, audiovisuaalsete arhiivide ja õiguste valdajate esindajad sõlmisid 4. juunil 2008 komisjoni toetusel kokkuleppe, mis käsitleb juhiseid hoolikaks uurimistööks omanikuta tööde puhul.
                        
                     
         
               4.
            
            
               ON SEISUKOHAL, et EUROPEANA ja üldisemalt liikmesriikides ettevõetud kultuurimaterjali digiteerimise, sellele sidusjuurdepääsu tagamise ning digitaalse säilitamise protsesside edukuseks ja püsimiseks on vaja:
               
                           —
                        
                        
                           toetada aktiivselt ja kestvalt kultuurimaterjali digiteerimist, sellele sidusjuurdepääsu tagamist ja digitaalset säilitamist, et tagada mitmekülgne ja kvaliteetne pakkumine, mis iseloomustab liidu kultuurilist ja keelelist mitmekesisust ning intellektuaalse pärandi rikkust;
                        
                     
                           —
                        
                        
                           jätkata kooskõlastatud ning autoriõigusi ja sellega kaasnevaid õigusi järgivate praktiliste lahenduste väljatöötamist, et aidata kaasa võimalikult laiaulatuslikule kultuurimaterjalile sidusjuurdepääsu tagamisele;
                        
                     
                           —
                        
                        
                           arendada tehnoloogiat, mis tagab pikaajalise digitaalse säilitamise, infosisudele juurdepääsu võimaldavate süsteemide koostalitusvõime, mitmekeelse navigatsiooni infosisude otsimisel ja nende mitmekeelse kättesaadavuse ning mitmekülgsed ja kvaliteetsed teenused kodanikele;
                        
                     
                           —
                        
                        
                           määrata kindlaks EUROPEANA alaline majandusmudel ja kõikide sidusrühmade — kultuuriasutuste, erialainimeste, liikmesriikide ja komisjoni — poolt antav püsiv toetus.
                        
                     
         
               5.
            
            
               KUTSUB LIIKMESRIIKE ÜLES:
               
                           —
                        
                        
                           jätkama aktiivselt ja järjepidevalt oma selliste strateegiate ja eesmärkide rakendamist, mis on töötatud välja vastavalt nõukogu 13. novembri 2006. aasta järeldustele kultuurimaterjali digiteerimise, sellele sidusjuurdepääsu tagamise ja digitaalse säilitamise kohta, eelkõige määrates sellega seoses kindlaks kvantitatiivsed ja kvalitatiivsed eesmärgid ja võttes kasutusele vastavad vahendid;
                        
                     
                           —
                        
                        
                           edendama koostoimet üksteise ja erinevate asutuste vahel, kes on kaasatud kultuurimaterjalide digiteerimise, sellele sidusjuurdepääsu tagamise ja digitaalse säilitamise protsessidesse, et rikastada digitaalsete kultuurimaterjalide valikut;
                        
                     
                           —
                        
                        
                           toetama jätkuvalt oma riiklike strateegiate raames digitaalsete kultuurimaterjalide kandmist EUROPEANAsse, eelkõige edendades koostalitluse standardeid, luues või parandades siseriiklikke infosisusid ühendavaid portaale või määrates vajadusel kindlaks Euroopa temaatilised prioriteedid nimetatud materjalide valikuks, järgides seejuures projektis osalevate kultuuriasutuste prioriteete;
                        
                     
                           —
                        
                        
                           võtma arvesse eesmärki, milleks on autoriõigusega kaitstud teoste lisamine EUROPEANAsse, ja soodustada selleks kehtivaid autoriõiguse ja sellega kaasnevate õiguste siseriiklikke ja ühenduse süsteeme järgides asjaosaliste vahel piiriüleses kontekstis tõhusate lepingute sõlmimist, mille eesmärk on aidata kaasa nimetatud teoste digiteerimisele ja neile sidusjuurdepääsu tagamisele;
                        
                     
                           —
                        
                        
                           looma mehhanisme digiteerimise ja sidusjuurdepääsu hõlbustamiseks omanikuta teostele ja teostele, mille tiraaž on lõppenud ja mida enam ei levitata, austades samas täiel määral õiguste valdajate õigusi ja huve.
                        
                     
         
               6.
            
            
               KUTSUB KOMISJONI ÜLES:
               
                           —
                        
                        
                           innustama ja koordineerima tööd, mille eesmärk on parandada pikaajalist digitaalset säilitamist ja infosisudele juurdepääsu võimaldavate süsteemide koostalitlusvõimet, seda eelkõige heade tavade vahetamise ja standardite levitamise kaudu, ning toetama teadusuuringuid ja arengut innovaatiliste tehnoloogiate valdkonnas, et tagada eelkõige digitaalse kultuurimaterjali pikaajaline säilitamine, mitmekeelne navigatsioon infosisude otsimisel ja nende mitmekeelne kättesaadavus ning uute kasutusviiside väljatöötamine;
                        
                     
                           —
                        
                        
                           analüüsima liikmesriikidest pärit Euroopa lisandväärtusega ja EUROPEANAsse panuse andvate kultuurimaterjalide digiteerimisele antava rahalise toetuse suurendamise võimalikkust olemasolevate ühenduse programmide ning praeguse finantsperspektiivi raames, võttes nõuetekohaselt arvesse siseriiklikke strateegiaid ja eesmärke;
                        
                     
                           —
                        
                        
                           hindama eelkõige liikmesriikide aruannete põhjal EUROPEANA olukorda ja arenguvõimalusi, sealhulgas majandus- ja rahandusalasest vaatenurgast, ning liikmesriikides tehtud edusamme kultuurimaterjali digiteerimise, sellele sidusjuurdepääsu tagamise ja digitaalse säilitamise valdkonnas ning esitama sellest lähtuvalt 2010. aastal Euroopa Parlamendile ja nõukogule aruande.
                        
                     
         
               7.
            
            
               KUTSUB LIIKMESRIIKE JA KOMISJONI ÜLES oma vastavate pädevuste piires:
               
                           —
                        
                        
                           soodustama EUROPEANA arengut ja osalema koos sidusrühmadega, eelkõige digiteerimise ja digitaalse säilitamise alal tegutseva liikmesriikide eksperdirühma kaudu, sellise majandus- ja juhtimismudeli määratlemises, mis tagab EUROPEANA edu ja püsimise;
                        
                     
                           —
                        
                        
                           edendama EUROPEANAt aktiivselt Euroopas ja mujal maailmas ning innustama selle arengule kasulike avaliku ja erasektori vaheliste partnerluste loomist, eelkõige kultuurimaterjali digiteerimise, sellele sidusjuurdepääsu tagamise ja digitaalse säilitamise valdkonnas.
                        
                     
         
               8.
            
            
               KUTSUB EUROOPA DIGITAALSE RAAMATUKOGU FONDI ÜLES:
               
                           —
                        
                        
                           tegema tihedat koostööd liikmesriikide, komisjoni ja kultuuriasutustega, järgides nende vastavaid kohustusi, et määrata kindlaks selline majandus- ja juhtimismudel, mis tagab EUROPEANA edu ja püsimise.
                        
                     
         
      (1)  ELT L 236, 31.8.2006, lk 28.
   
      (2)  ELT C 297, 7.12.2006, lk 1.
   
      (3)  2006/2040 (INI).
   
      (4)  Dok 12580/08.
   
      (5)  Komisjoni 22. märtsi 2007. aasta otsus (ELT L 119, 9.5.2007, lk 45).
   
      (6)  Komisjoni 27. veebruari 2006. aasta otsus (ELT L 46, 16.2.2006, lk 32).
   
      (7)  Uurimistööd kultuuri digiteerimise osas tehtud edusammude kohta Euroopa Liidus, digitaalressursside pikaajalise säilitamise sotsiaal-majandusliku mõju kohta ja avalike ressursside sotsiaal-majandusliku mõju kohta.